
Prolog

Langt senere, når Charlie Andersson tenkte tilbake, måtte hun undre seg.

Var det noe hun ikke hadde fått med seg?

Faresignaler hun hadde lukket øynene for?

Hvis tilfelle, hadde hun aldri sett dem.

Ikke før det var for sent.

Ikke før helvetet brøt løs.


Kapittel 1

Charlie Anderson trakk igjen glidelåsen på kofferten. Hun hadde pakket det nye undertøyet hun hadde gått til innkjøp av, luksuriøse kroppspleieprodukter, de tre beste kjolene hun eide, og håpet at hun hadde pakket riktig. I yrkeslivet var Charlie vant til å være forberedt, klar til å ta raske baller og viktige beslutninger. Hun hadde reist en del med jobben, men dette var noe annet, og nervene fikk det til å sitre i kroppen. I går hadde hun hastet ut og stresshandlet da hun fikk beskjed om å pakke til en «sexy helgetur et sted i Europa».

«Er du klar?» spurte Philip og rakte frem hånden.

Charlie dobbeltsjekket glidelåsen på den stappfulle håndbagasjen. Hun hadde fått med seg alt. Hun rakte ham kofferten, lot fingrene stryke raskt over hans. Solbrune hender, de blonde hårene solkysset. Selv hadde hun fikset neglene, fått en diskré fransk manikyr, noe hun visste at han elsket, og til og med rukket en tur innom frisøren for å stusse de mørke lokkene.

«Kan du ikke si hvor vi skal?» spurte hun, lykkelig og forventningsfull, men også en anelse stresset over ikke å ha noen som helst anelse om hva som ventet. Charlie hadde et stort kontrollbehov, hver fredag gikk hun gjennom bankkontiene sine, hun tok seg egenhendig av bokføringen i det lille firmaet sitt, og hun skiftet på sengen og byttet tannbørste hver søndag. Philip elsket å erte henne for det. Hvor nøye hun var på allting, et skikkelig petimeter.

«Niks, det er topphemmelig.»

Charlie lot som om hun var misfornøyd med kjærestens kryptiske svar, men noe svulmet i henne. Tenk at hun ble overrasket med en hemmelig reise. At hun var såpass romantisk anlagt, hadde hun ikke visst om seg selv, hadde tenkt på seg selv som et menneske med føttene godt plantet på jorden. Men så hadde Philip Enqvist stormet inn i livet hennes med rosebuketter, intime middager og dype samtaler, og her var hun altså. Mer forelsket enn hun hadde visst at det var mulig å bli. For Philip kunne hun gi slipp på kontrollen og gi seg helt hen.

«Jeg kan ikke fatte at du har konspirert med sjefen min.»

Charlie jobbet for et eksklusivt auksjonshus på Norrmalm, med en lang og rik tradisjon, midt i sentrum av Stockholm. Spesialiteten hennes var kunst, glass og antikke smykker fra Tsjekkia, Russland og øvrige østeuropeiske stater. Hun hadde ansvar for vurdering av gjenstander som ble levert inn, og holdt i spesialauksjoner og visninger. Arbeidet var utfordrende og variert. Alt fra private møter med enkeltkunder, til store, internasjonale auksjoner. Det var stimulerende, hun hadde mye ansvar. Året før hadde hun vært med på å oppdage og anmelde et avansert kunstbedrageri, og denne uken hadde hun funnet en sølvskatt som hadde ligget stuet unna på et loft siden andre verdenskrig. På auksjonshuset klokket hun inn seksti timer gjennom intensive uker, spiste lunsj foran skjermen og hadde aldri tatt seg en eneste dag fri, fast bestemt på å vise hva hun var god for i noe som fortsatt var en hvit og elitistisk verden. Hun var den hardtarbeidende, brune katten midt i en flokk av blonde, avslepne hermelinmanker med adelige navn som sluttet på -sparre, -krona og -schiøld. Ved siden av jobben drev hun sitt eget firma der hun lette opp og kjøpte vintagemote, som hun solgte videre. Silkeskjerf fra Hermès, håndvesker fra alle motehus, vakre plagg fra andre tidsepoker.

«Sjefen din var så forståelsesfull, at», sa Philip og lo hjertelig. «Få opp farten, nå.»

Charlie bodde i Bondegatan på Södermalm i Stockholm, en liten leilighet med skjeve vinkler som hun hadde kjøpt og betalt selv. Om sommeren var den varm, og om vinteren iskald, men den var hennes baby, innredet med kupp fra bruktmarkeder, høyt elsket arvegods og her og der en antikvitet. «Bilen er her, hepp, hepp, vi vil ikke miste flyet.»

En drosje sto nede på gaten og ventet, og Philip holdt opp døren for henne.

«Til Arlanda, min gode mann», sa Philip.

«Fortell hvor vi skal», ba Charlie igjen og tørket svetten fra overleppen.

«Håper du liker Göteborg.»

«Herlig», svarte hun. Vestkysten var fin, og det var lenge siden hun hadde vært i en annen by i Sverige, selv om auksjonshuset hadde en filial der. Om det ikke regnet, kunne de spasere langs vannet, ta seg en drink eller to. Spise reker. Kikke på folk. Kanskje ta en tur innom en antikvitetsbutikk eller to. Hun kjente noen forhandlere, klassiske Göteborg-gubber. Dette kom jo til å bli kjempekoselig.

«Kjære, elskede søtnosen min, vi skal ikke til regnfulle Göteborg, vi skal til Paris.»

«Nå tuller du.»

Philip kysset henne. «Jeg lover, på ære og samvittighet. Du og jeg skal til bagettenes og romantikkens hovedstad.»

Charlie kunne nesten ikke tro at det var sant. Hun åpnet håndvesken, et kjært vintagekupp, vinrød Yves Saint Laurent fra 70-tallet, var på jakt etter en lipgloss, men rynket pannen, rotet mer panisk i vesken. Den var ikke der.

«Nei!»

«Hva?»

«Jeg har lagt igjen telefonen min hjemme.» Hun kunne ha sverget på at hun hadde pakket den.

«Søren.»

Drosjen tok av mot Arlanda. «Hva vil du gjøre?» spurte Philip. Charlie forsøkte å tenke så fort hun klarte.

«Har vi mulighet til å dra tilbake?»

«Ikke om vi vil rekke flyet til Paris.»

Hun bestemte seg på et millisekund. «Jeg kan bruke din. Og folk har jo klart seg i flere tusen år uten telefoner», besluttet hun.

«Det er jenta si, det», sa Philip med lettet ansikt. «Er du helt sikker?»

«Jepp.» Nesten litt spennende var det, det at ingen kunne få tak i henne. Dette skulle hun bli bedre på, lovet hun seg selv. Å være fri, nyte øyeblikket. Nå var det på tide. På tide å leve. Det var rett og slett hennes tur.

Gleden strømmet gjennom henne. Hun klemte hardt om hånden hans, og holdt den hele veien gjennom innsjekken på Arlanda, da de gikk om bord i flyet og så da de landet på Charles de Gaulle.

«Jeg kan se Eiffeltårnet», sa hun da de satt i drosjen på vei inn til den franske hovedstaden. Med auksjonsbyrået hadde hun vært på mange jobbreiser, men Charlie hadde aldri vært i Paris. I hennes familie hadde det alltid vært trangt økonomisk. Moren hennes var blitt ufør i tidlig alder på grunn av alvorlig revmatisme, og hadde innvandret fra det daværende Tsjekkoslovakia alene sammen med moren sin, Charlies mormor. Faren var bilmekaniker, født og oppvokst i Sverige. Lutfattige kunne man ikke si at de var, men det hadde verken vært penger til overs eller overflod, og Charlie hadde knapt vært utenlands da hun begynte å jobbe. Sett bort fra en svært følelsesladd reise til Praha med moren, var det skoletur til Berlin i niende, og etter videregående den billigste charterturen hun kunne finne til Kroatia, og som hun selv hadde spart til. Etter at hun begynte å jobbe og tjene penger hadde hun vært på et par venninneturer, men alle pengene var bundet opp i leiligheten, og i en beskjeden, langsiktig spareavtale. Ja, hun var faktisk så kjedelig, tenkte hun. Å bli tatt med på tur til Paris av sin kjekke kjæreste, var rett og slett som å befinne seg i en TV-serie.

Allerede samme kveld, da de hadde sjekket inn på et sjarmerende boutiquehotell, nøt Charlie og Philip vin og ost på en latterlig dyr turistkafé rett ved Sacré-Coeur.

«Kun det beste for min kvinne», sa Philip.

Så ruslet de hånd i hånd gjennom de parisiske gatene, kikket på Eiffeltårnet fra forskjellige vinkler, tok selfies som alle andre, og spiste middag i den milde Paris-kvelden. Overalt rundt dem var det vakre mennesker å se, Philip flørtet med den sorthårede resepsjonisten, og Charlie måtte fnise. Om kvelden elsket de i en smal, knirkete jernseng som skranglet så høyt at nabogjestene til slutt ropte til dem at de måtte være stille, og Charlie holdt nesten på å tisse på seg av latter.

«Jeg trodde parisere liksom var av det romantiske slaget», ropte hun fra toalettet.

«Kom og legg deg, nå, kvinne.»

Charlie trakk i den gamle toalettkjettingen, vasket hendene under den gylne kranen og gikk og la seg i armkroken til Philip.

«Jeg vet ikke om jeg noen gang har hatt fri på denne måten», sa hun, og snuste inn duften av kinnet hans. Hun elsket lukten av etterbarberingsvannet, elsket praktisk talt alt ved ham. Dyr duft, lukten av mann, den raspende skjeggstubben. Og hun elsket at hun og Philip kunne snakket om alt, hun hadde aldri kjent en så dyp og sjelelig kontakt. «Men kan du ta deg helt fri på denne måten?» Philip var eiendomsmegler, spesialiserte seg på dyre luksusobjekter på Stockholms Östermalm. Akkurat som henne var han interessert i kunst, men i hans tilfelle gjaldt prinsippet jo dyrere, desto bedre. Og han jobbet mye, spesielt i helgene.

«Du er viktigst, for du er best», sa han. Hun visste at han hadde hatt uflaks med jenter tidligere, eksen hans var helt gæren. Selv hadde Charlie noen korte forhold bak seg, bekvemme og stabile, men uten den helt store lidenskapen. Noen ganger hadde hun tenkt at hun aldri kom til å treffe blink, at menn ble skremt av pågangsmotet hennes. Og så dukket Philip opp … Da de hadde møttes for et års tid siden, hadde det sagt klikk nesten med det samme. At Philip hadde kommet inn i livet hennes da, hadde nesten vært som skjebnen.

«Takk for at du har planlagt alt dette», sa hun.

«Jeg må nok bortføre deg oftere. Du trenger å slippe kontrollen, la meg ta vare på deg.»

«Jeg føler meg så trygg sammen med deg», mumlet hun inn mot halsen hans. Ikke fordi hun var utrygg som person, hun hadde vokst opp i et kjærlig hjem, men likevel hadde hun alltid følt på en usikkerhet. Noen ganger fikk hun en følelse av eksistensiell ensomhet over seg. Hvor den kom fra, visste hun ikke, men helt siden hun var barn hadde hun kjent det, som en dyp visshet om at man som menneske alltid i bunn og grunn egentlig var alene.

«Det samme, elskede. Jeg kan ikke fatte hvordan jeg klarte meg før deg. Til tross for at du er lettlurt.»

Hun lo og kysset ham på kragebenet. «Jeg er ikke lettlurt.»

«Da er det vel bare jeg som er utrolig dyktig, som klarte å snurre sjefen din rundt lillefingeren», sa han selvtilfreds og strøk henne over hoften.

«Dette føles nesten umoralsk», sa hun, levde fullstendig i øyeblikket. Umulig å få tak i, som om det var 80-tallet eller noe.

Hun la armene rundt ham, han veltet seg over henne og så henne dypt inn i øynene.

«Du er alt for meg», sa han og kysset henne, og så kunne hun ikke tenke på noe annet enn hva han gjorde med kroppen hennes. De hadde vært kjærester i over ett år, men hun var fortsatt nyforelsket og svevde på en sky av lykke og hormoner.

Den siste kvelden i Paris spaserte de til en restaurant ved bredden av Seinen. Philip bestilte champagne, og det var så romantisk at det var på grensen til å være en klisje.

«Dette er den beste kvelden jeg noensinne har hatt», sa Charlie og vurderte samtidig om hun egentlig kom til å orke en dessert etter hovedretten. Kanskje en bitte liten crème brûlée, likevel.

Philip skjøv stolen bakover. Han reiste seg så raskt at Charlie støkk til.

«Hva er det som skjer?»

Philip tok hånden hennes. Og så gikk han ned på et kne foran henne, rett ned på bakken i de pene, lyse buksene sine, og hun bare måpte, dette hadde hun ikke sett komme.

«Charlene Emma Anderson», begynte han, og stemmen brast. «Vil du gifte deg med meg?»

Ringen han strakte mot henne var av hvitt gull, antikk med diamanter. «Den har tilhørt min farmor.»

Charlie bare stirret. Den var så henne, vintage, personlig, og med en historie.

«Charlie?» Han hørtes urolig ut, der han knelte foran henne.

«Ja!» sa hun med gråtkvalt stemme. «Ja!!»

De andre gjestene i restauranten klappet da hun og Philip kysset og omfavnet hverandre. Det var det lykkeligste øyeblikket i Charlies liv.

Da de fløy hjem til Sverige dagen etter, lente Charlie hodet mot skulderen hans. Hun fantaserte om bryllupet. En hvit, enkel kjole. Eller skulle hun ha noe i blonde? Og til blomster … hvite liljer. Eller røde roser? Kanskje de skulle ha vinterbryllup. Hvor mye tsjekkisk, hvor mye svensk? I kirken, det var det ingen tvil om, mest for mammas skyld. Moren var dypt religiøs. Foreldrene kom til å bli over seg av begeistring, det visste hun. De elsket Philip.

«Elskling, er du trøtt?» spurte han med lav stemme mens flyet steg opp gjennom skylaget og videre mot solen. Tenk at solen alltid skinte her oppe. Charlie nikket, døsig av kjærlighet, i lykkerus, og så lettrørt. Hun som alltid hadde energi, var uvanlig utladet.

«Jeg vil at du skal vite at det kommer til å skje noe mer når vi kommer hjem», sa han.

Hun kunne kjenne at han smilte inn mot håret hennes.

«Det er en overraskelse», hvisket han samtidig som en flyvertinne spurte om de ville ha drikke til maten.

Charlie klemte om hånden hans. På venstrehånden gnistret ringen. Ærlig talt var hun usikker på om hun kom til å orke flere sjokkopplevelser.

«Kjære forloveden min, jeg vet at du ikke liker overraskelser», sa han, som om han hadde lest tankene hennes. «Men Charlie, la meg ta vare på deg. Stol på meg, min lille kontrollfreak. Gjør du det?»

«Jeg stoler på deg.» Noen ganger føltes det som om hun elsket ham så høyt at hun kunne være villig til å dø for ham, om det så skulle til.

Som person og kvinne hadde hun alltid hatt et behov for å vite hva som skulle komme. Hun var vant til å ta styringen og å ha en plan, det var hennes styrke og hennes beste egenskap. Men kanskje dette var et forvarsel om hvordan livet kom til å bli for dem i tiden fremover, tenkte hun. Philip hadde en overraskelse til henne. Men Charlie hadde også en nyhet å komme med. Hun skulle fått mensen for nesten to uker siden, og i dag morges hadde det begynt å sprenge i brystene på en uvant måte. Hun ba flyvertinnen om mineralvann, takket nei til vin, hadde bare tatt noen små slurker i Paris.

Etter måltidet lukket Charlie øynene og lot seg vugge i søvn i setet og av duringen i flymaskinen. Hun lot gleden ta overhånd. Hun hadde alltid visst at hun ønsket seg en familie og barn, hadde kjent det så sterkt at det var en umulighet å stå imot. Og nå var det i ferd med å skje. Hun hadde kjøpt en graviditetstest på flyplassen, tatt den i smug inne på et toalett. Svaret var positivt. Philip og hun ventet barn sammen. De skulle bli foreldre. Det var helt ufattelig at man i det hele tatt kunne bli så lykkelig.


Kapittel 2

«Grattis, Charlie!»

«Hipp hipp hurra for bursdagsbarnet!»

Gratulasjonene strømmet mot henne. Overveldet tørket Charlie tårene.

«Hva har du gjort?» sa hun og kikket frem og tilbake mellom Philip som strålte stolt ved siden av henne, og det hvite partyteltet som var slått opp i bakgården utenfor foreldrenes leide leilighet i Enskededalen, en grønn flekk med blomstrende frukttrær, i skyggen av store trær.

«Vi har ordnet en overraskelsesfest for deg.»

«Ja, det kan jeg se», sa hun, mens venner og familie samlet seg rundt henne med hurrarop og løftede glass.

De hadde kjørt rett hit fra flyplassen, og selv om Charlie helst ville ha satt seg ved dataen for å sjekke e-posten og forberede seg på den kommende uken på jobb, så var hun sjeleglad.

Noen rakte henne et glass champagne, og hun forsøkte å ta innover seg alt som foregikk. Hun fylte jo bare tjueni, og hadde tenkt å spare den store feiringen til trettiårsdagen.

Og så, ut av ingenting, begynte Charlie å strigråte.

«Elskling», sa Philip med uroen skrevet i det vakre ansiktet. Han strøk henne over håret. «Går det bra med deg? Er det for mye? Skal jeg sende alle hjem?»

«Det går bra», sa hun, men kjente seg helt skjelven av alt som hadde hendt.

«Å holde dette hemmelig har ikke vært helt lett, skal du vite, folk er jo lekk som en sil så fort man skal fikse en overraskelsesfest. Og se.» Philip pekte mot en ung mann som Charlie aldri hadde sett før. Han gikk rundt med et kamera om halsen og knipset bilder. «Jeg ba en kompis om å fotografere.»

Charlie tørket seg på nytt under øynene. «Vet du at du er verdens beste kjæreste?»

«Nei, jeg er verdens beste forlovede.»

Charlie lot seg omringe av venner, kollegaer og familie, som alle snakket i munnen på hverandre. Charlie fuktet bare leppene med champagnen, ville ikke ta noen sjanser. Hun måtte sjekke opp det der, om man kunne drikke noe når man var gravid, eller ikke. Nye råd kom jo hele tiden. Både mamma og mormor var mer av den typen som mente at vin var medisin, og at svensker var altfor forsiktige på dette området. Charlie ga de to jentene fra auksjonshuset en klem – Nathalie og Helene – de som sto henne nærmest. Nathalie var en av firmaets beste kunsteksperter, og Helene jobbet i økonomiavdelingen.

«Kjæresten din er så kjekk», sa Nathalie. Hun hadde stort, rødt hår og veltrente skuldre som hun likte å vise frem med bluser med korte ermer.

«Bare å si fra om du går lei», sa Helene, som var avhengig av selvhjelpsbøker og som drømte om å stifte familie, og det helst i går. Philip vinket til dem, han hadde alltid hatt et godt øye til dem begge. Nathalie sendte av gårde et slengkyss.

«Ingen fare for det», sa Charlie, og var mer enn klar over at å bli sammen med Philip var som å trekke vinnerloddet. Hun ville aldri få seg til å si det selv, men noen ganger kunne hun ikke fatte at han hadde valgt nettopp henne. Hun var så ordinær, mens Philip nesten var selvlysende. Hun kastet et blikk bort på Nathalie, men den rødhårede skjønnheten hadde bare øyne for Philip.

Moren til Charlie kom bort til dem, jentene hilste høflig før de minglet videre. Mamma hadde tårer i de hasselbrune øynene. Hun var oppkalt etter Alice Masaryková, hjemlandets første feminist, og det navnet bar hun med stolthet. Charlie het Emma til mellomnavn, etter sin mormor, men også etter en kjent tsjekkisk motstandskvinne.

«Velkommen hjem fra Paris.» Hun ga Charlie en varm klem.

«Visste du det?» spurte Charlie, og trakk inn den velkjente duften av moren sin, det kjente, trygge og kjære. Litt svette, litt billig parfyme. Alice Anderson, født Novotny, hadde kommet til Sverige på 1960-tallet med tog og ferge. Mor og datter hadde flyktet fra de sovjetiske panservognene som invaderte Praha i august 1968, og etter en lang reise gjennom Europa, hadde de til slutt endt opp i Sverige, i likhet med mange andre tsjekkiske landsmenn. Det fantes et fotografi fra den tiden, moren som storøyd fireåring, ved siden av mormor på en jernbanestasjon med alt sitt jordiske gods rundt seg – i fem kofferter og vesker. Emma Novotny, den elegante kosmopolitten av en kvinne som røykte som en skorstein, og hennes sjenerte datter Alice hadde startet et nytt liv. Alice i svensk barnehage, Emma først som språkstudent, så som lege. Svenske tradisjoner hadde smøget seg inn i livene deres, blitt flettet sammen med de tsjekkiske.

«Ja, jeg visste det», sa moren hennes og trakk frem et lommetørkle fra ermet. Mammaen var den eneste Charlie kjente som brukte lommetørklær av stoff.

«Håper dere hadde det fint.»

«Det var herlig. Nesten like vakkert som Praha.» Moren hadde tatt henne med til den tsjekkiske hovedstaden en påske, bare de to. Charlie hadde latt seg imponere over hvor vakker morens fødeby var, den nydelige Karlsbroen, den mektige borgen, husene og gatene, så skjønn at Hitler hadde bestemt seg for å skåne byens bygninger, om ikke innbyggere, under den andre verdenskrig. Praha hadde lidd fryktelig under nazistene. De var blitt berørt av besøket, begge to.

«Her kommer pappa.» Alice lyste opp, slik hun alltid gjorde når hun fikk øye på ham.

Charlie ga faren sin en klem, lot seg lukkes inn i den store favnen hans. Om moren var en liten og rund kvinne fra Tsjekkia med en drøss av usvenske vaner, var Björn familiens anker og Charlies største støttespiller. Mamma hadde ikke hatt det lett, det visste Charlie, delvis på grunn av smertene som alltid murret i kroppen, delvis på grunn av mormor. Ikke for at moren noensinne hadde klaget, men å gjøre mormor tilfreds, var ikke enkelt. Da moren hadde forelsket seg i en svensk arbeidergutt fra enkle kår, langt unna den svigersønnen mormor Emma hadde sett for seg, hadde det oppstått en dyp splittelse. Mormoren hadde flyttet tilbake til Praha i protest, og Charlie visste at moren sørget over det samholdet som aldri ble noe av.

«Pappa, jeg blir kvalt», lo Charlie.

«Lille jenta mi.» Han hadde på seg blazer, et plagg hun visste at han var særdeles ubekvem i. Det var rørende at han hadde pyntet seg for hennes skyld.

«Ikke så liten lenger», sa hun.

Det var sant, nå var hun en voksen kvinne. Hadde funnet drømmejobben. Kjæresten hadde fridd. Og hun var gravid. Charlie kjente seg uendelig moden og klok.

«Casper, kom hit og ønsk søsteren din gratulerer med dagen.»

«Søs», hilste Casper med et lite nikk. Rundt dem stimlet det av folk, og champagnekorker spratt i været. Han sto et stykke unna henne, hengslete, alvorlig.

«Får jeg en klem?» Charlie strakte armene ut mot lillebroren, som ikke var så liten, han heller, men en høy ung mann, sikkert femten centimeter høyere enn henne, med farens blå øyne og morens markerte, slaviske kinnben. Hun elsket Casper så høyt, hadde gjort det helt siden han var en lubben liten baby. Da de var små, hadde han fulgt etter henne overalt, men hun hadde aldri tenkt at han var slitsom, hadde beskyttet ham mot alt, fra plageånder og mobbere, hadde slåss og kranglet med alle som var slemme, tatt vare på ham og skjemt ham bort som den beste broren han var. Helt frem til tenårene hadde de stått hverandre nær, men så hadde de begynt å gli fra hverandre, fått ulike interesser. Charlie trivdes på skolen og søkte seg til universitetet, mens Casper begynte å jobbe i stedet for å gjøre seg ferdig med videregående. Han hadde liksom drevet litt vekk fra dem, levd sitt eget liv, tatt forskjellige strøjobber, hengt med fyrer som Charlie visste var dårlig selskap. Enskededalen, stedet der de hadde vokst opp, hadde sine utfordringer. Charlie hadde aldri vært redd, men det var uroligheter i området, og det var en del kriminelle ungdommer som skapte dårlig stemning. Hun smilte mot Casper. Nå for tiden møttes de bare på de tradisjonelle søndagsmiddagene hos foreldrene. De siste årene hadde Casper hatt et anstrengt drag over munnen og noe jaget i blikket. Så mange ganger hadde Charlie tenkt at hun skulle prate med ham, snakke om alt som skjedde i både hans og hennes liv. Om han hadde kjæreste, hva han tenkte om fremtiden, om han var lykkelig, men det var som om tiden aldri strakk til. Charlie skjøv til side den vage følelsen av at noe var i veien. Kanskje han strevde med problemer i kjærlighetslivet. Kanskje det var noe annet.

Casper klemte henne, hun kjente den høye, benete kroppen hans inn mot sin, og så trakk han seg tilbake, som om det var en plikt han raskt hadde fått unna.

«Vi snakkes mer senere?»

«Ja da», sa han.

«Bobler?»

Det var Robyn som kom bort til henne. Familien ble skilt i all vrimmelen.

«Hei, Robyn, er du også her?» Philip hadde faktisk invitert alle. Robyn var Charlies IT-assistent, i alt fra stort til smått. Hun hadde bygget opp bedriftens fine nettside, hjulpet Charlie på sosiale medier, og alt sånt som Charlie åpenbart var for gammel til å skjønne seg på. Robyn, som gikk siste året på teknologilinjen, var i Charlies øyne et geni.

«Selvsagt er jeg her. Du er jo yndlingsboomeren min.»

«Jeg er ikke boomer», sa Charlie fornærmet. «Vet du om det kanskje finnes noe alkoholfritt?»

«Det fikser jeg.»

Robyn kom tilbake med et glass mineralvann, og de småpratet om hjemmesiden som Robyn hadde oppdatert mens Charlie var på reise.

«Uten deg hadde jeg vært helt fortapt», sa Charlie, for Robyn var virkelig uvurderlig.

Etter å ha hilst på flere gjester, lett forgjeves etter Philip og posert for fotografen med et utallig antall mennesker, kikket Charlie opp og fikk øye på foreldrene og Casper som sto på gressplenen et stykke unna. Hennes fine, lille familie. Verken moren eller faren hadde søsken, det fantes ingen kusiner og fettere, ingen farmor og farfar, ingen morfar, bare en surmaget mormor i Praha. Moren og faren så glade og rørt ut, men Casper var mer sammenbitt. Solen strålte fra skyfri himmel, men Casper sto som under sin egen mørke sky. Hun måtte finne ut hvordan det gikk med ham, hva som tynget ham.

Nå fikk hun øye på Philip, som sto og snakket i telefonen. Snakk om å selv være arbeidsnarkoman, tenkte hun, men hun skjønte det, hundre prosent. De var så like. Han kikket opp, kom bort til henne. Nå var han en del av hennes krets. Han og barnet de ventet.

«Alt i orden?»

Charlie klemte hånden hans. Alt var i orden, så hun forsto ikke hvorfor hun kjente en vag uro i kroppen. Nesten så man ikke fikk lov til å være så glad som dette, uten at det kom til å straffe seg.

